**Становище по екологична оценка**

**№ ПВ – 4 –V-ЕО/2019 г.**

**Относно: Общ устройствен план на Община Сопот**

На основание чл. 26, ал. 1, т. 1 от Наредбата за условията и реда за извършване на екологична оценка на планове и програми (Наредба за ЕО, ДВ бр. 57/2004г. посл.изм. и доп.), във връзка с чл. 31, ал. 4 от Закона за биологичното разнообразие и чл. 36, ал. 11 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, ДВ бр.73/2007г.посл.изм. и доп. ДВ бр.94/2012г.)

**Съгласувам**

Общ устройствен план на Община „Сопот“

**Възложител: Кмет на Община Сопот,** гр. Сопот, ул. „Иван Вазов” № 34

**Кратка характеристика на проекта за Общ устройствен план (ОУП):**

Общият устройствен план на община Сопот се разработва в съответствие с разпоредбите на чл.125 и чл.126 от Закона за устройство на територията, както и чл.16, ал.1, чл.17, чл.18 и чл.19 от Наредба № 8 за обема и съдържанието на устройствените схеми и планове. ОУП има за цел чрез изработване на правила и нормативи за неговото прилагане при устройството на отделните видове територии и устройствени зони да се определи общата структура и преобладаващото предназначение на териториите на общината, видът и предназначението на техническата инфраструктура, опазването на околната среда и обектите на недвижимото културно наследство.

Устройството на отделните видове територии и устройствени зони е извършено при съблюдаване изискванията на Наредба №7, а одобряването им ще се извърши едновременно с одобряването на общия устройствен план.

Целите и задачите на ОУП за община Сопот произтичат от стремежа той да се използва, както като основен документ за регулиране на обществените отношения при прилагане на политиките за пространствено развитие на територията на общината, така и като инструмент за създаване на устройствени условия и териториална основа за улесняване реализациятана инвестиционните интереси в общината.

Наличието на действащ ОУП на Общината е условие и предпоставка за кандидатстване и получаване на финансиране по линия на оперативните програми на европейските структурни фондове.

ОУП на община Сопот (ОУПО Сопот) e разработен в обхвата на цялата територия на общината с обща площ от 56 000 дка, в т.ч. 2 населени места с техните землища.

**поради следните мотиви:**

1. Предвижданията на проекта за ОУП на община Сопот са съобразени и не влизат в противоречие с други съотносими планове и програми на национално, регионално и местно ниво.
2. При разработването на ОУП са взети предвид и съществуващите връзки с други планове, програми и проекти, определящи развитието на Европейския съюз и страната (Национална стратегия за регионално развитие, 2012-2022г и Национална концепция за пространствено развитие, 2013-2025г), района за планиране (Южен централен район за планиране до 2020г). Цели се прилагането на интегриран подход на планиране, което ще позволи да се обвържат прилаганите от държавата мерки с целите и приоритетите на териториалните общности.
3. Част от целите на проекта са с пряка екологична насоченост, в това число:

3.1. Развитие и усъвършенстване на средата за обитаване;

3.2. Усъвършенстване на мрежата на социалната инфраструктура;

3.3. Развитие и усъвършенстване на производствената инфраструктура, в нейните два основни отрасъла – земеделие и промишленост, чрез осигуряване на необходимите за целта функционално-пространствени условия за екологично чисти производства;

3.4. Осигуряване на условия за опазване и социализация на обектите на културно- историческото наследство и природните забележителности;

3.5. Създаване на условия за доразвиване и изграждане на благоустройствената инфраструктура;

3.6. Осигуряване на оптимални екологични условия с оглед съхраняване на биоразнообразието с растителен и животински характер;

**4.** В ОУП и в Доклада за ЕО са представени конкретни устройствени предвиждания, насочени към опазване на околната среда и човешкото здраве в това число за:

4.1. Подземни и повърхностни води

Прогнозното развитие на техническата инфраструктура във водоснабдяването ще включва:

• Ремонт, рехабилитация и реконструкция на външни довеждащи водопроводи:

• ПСПВ за водите от водохващания „Манастирска“ и „Леевица“.

4.2. Канализационна мрежа

Значително количество от отпадъчните води на общината все още не постъпват за пречистване в ГПСОВ (25-30%) и заустват посредством дъждопреливник 1 в р. Леевица, което води до замърсяване на водите й. Ресурси за развитие на канализационната мрежа - доизграждане канализационната мрежа на гр. Сопот. В ПСОВ – гр. Сопот има възможност за приемане в бъдеще на отпадъчни води от канализационната система при нейното 100 %-но изграждане (в момента степента на изграденост на канализационната мрежа на гр. Сопот е 90 %). Пречиствателната станция не се нуждае от разширение или реконструкция.

При бъдещо разрастване на промишлеността в града, ПСОВ би могла да поеме за допречистване промишлено замърсени отпадъчни води в количества и замърсености, договорирани между съответните предприятия и експлоатационното дружество и при спазване изискванията на Наредба.

Утайковата линия на ПСОВ – гр. Сопот има резерв за приемане на външни утайки от изгребни ями. В момента утайките от ПСОВ се съхраняват на площадката за временно съхранение, като предстои сключване на Договор за депониране на утайките с Регионалното депо за битови отпадъци в гр. Карлово. Препоръчва се на експлоатационното дружество да потърси алтернативни на депонирането решения за последващо третиране на утайките – например оползотворяване в земеделието, за рекултивация на нарушени терени, за производство на биохумус от червен калифорнийски червей и др.

4.3. Атмосферен въздух-

На територията на Община Сопот, единственият обект с издадено от РИОСВ Пловдив разрешение за емисии от парникови газове е “ВМЗ” ЕАД. Съгласно доклада на Регионалната инспекция по околната среда и водите, промишлената активност в общината е сведена до минимум. Основните производствени обекти са „ВМЗ” ЕАД и „СКФ Берингс България” ЕАД. След преминаване към гориво природен газ и дизелово гориво двата обекта не изпускат отпадъчни газове с концентрации на вредни вещества над определените норми. В резултат на това нивото на замърсяване на атмосферния въздух в общината не е високо.

Както в повечето общини, основните източници на вредни емисии са битовото отопление с твърди горива, автотранспорта и местната промишленост. Въздействието от използване на горива за отопление се определя като краткосрочно /сезонно/ с регионален мащаб. Устройствените зони по ОУП, в съчетание Програмата за опазване на околната среда в община Сопот ще имат значителен принос за намаляване замърсяването и запрашаването на въздуха в града и устройваната територия.

4.4**.** Земи и почви:

Почвите на територията на Община Сопот като цяло не са замърсени. Причини за доброто екологично състояние на почвите са отсъствието на мащабна промишлена дейност, както и липсата на интензивна селскостопанска дейност. На територията на общината липсват кариерни дейности за добиване на инертни материали.

Очаква се комплексът от действия, чието предприемане се осигурява с ОУП, да доведат до подобряване състоянието на земите общината.

4.5. Опазване на биоразнообразието, защитените зони по реда на ЗБР и защитените територии по реда на Закона за защитените територии.

ОУП не предлага устройствени решения, създаващи база за дейности, въздействащи неблагоприятно върху биологичното разнообразие в района. Запазват се характеристиките на територията съхраняващи нейната средообразуваща функция. Не се внасят урбанистични елементи, водещи до загуба на местообитания и екологични ниши. ОУП създава регулационната основа за запазване и възстановяване на горите около реките на територията на общината, около каналната мрежа, по съществуващите дерета. Това увеличава възможностите за възстановяване и подобряване на тяхната биокоридорна функция. В ОУП се предполага засягане на някой територии, включени в защитените зони попадащи в обхвата на община Сопот. Основно това са терени във вилните зони, отредени за жилищно строителство. Осъществяването на бъдещите дейности върху тези места ще подлежи на индивидуални процедури по екологичното законодателство. Характерът и последствията от тези евентуални въздействия са разгледани подробно в ДОСВ.

На база анализа са предложени мерки предвидени да предотвратят или намалят всички възможни отрицателни въздействия върху природни местообитания, защитени животински видове и техните местообитания.

4.6. Опазване на ландшафта -

Новото устройствено планиране в проекта за ОУП не предвижда драстични промени в съществуващия ландшафт на общината. Ще се запази предимно като горски в планинската част и агрогенен в равнинната част. На територията на Община Сопот са налични нарушени територии – това са терени за възстановяване и рекултивация, територии с активни и потенциални свлачища и срутища и други нарушени територии, които съставляват 2,26 % (127,15 ха). В рамките на тази категория поземлени територии попадат замърсени територии на нерегламентирани сметища за битови отпадъци и депа за ТБО, които подлежат на саниране и рекултивация и терени, предназначени за военни полигони на Министерството на отбраната и ВМЗ-Сопот. Няма да се създаде разлика в характера на урбогенния ландшафт там, но с очакваните икономически инициативи при всяко положение ще подобри неговият естетичен облик.

Положително върху облика на агрогенният ландшафт ще повлияе развитието на зелената система в селищната и извънселищната среда на общинската територия.

4.7. Управление на отпадъците

Основният поток отпадъци са смесените битови отпадъци с код 20.03.01. Обхванато в системата по сметосъбиране и сметоизвозване е 100% от населението на община Сопот. Общината е член на „Регионално сдружение за управление на отпадъците между общините Карлово, Калояново, Хисаря, Сопот”. Смесените битови отпадъци от територията на община Сопот се извозват на „Регионално депо за неопасни отпадъци на общините Карлово, Калояново, Хисаря и Сопот” с КР № 347-Н0И0-А0/2008 г. Общината не разполага със собствено депо за твърди битови отпадъци /ТБО/. с въвеждане на система за разделно събиране на биоотпадъците или на домашно компостиране ще се намали значително и количеството на генерираните отпадъци. Поради големия дял на биоразградимите отпадъци, подходящи за компостиране от общото количество на битовите отпадъци, прилагането на ефективна система за разделното им събиране ще доведе до съществено намаляване на разходите за транспортиране и обезвреждането на смесените битови отпадъци на регионалното депо. Общината е в процес на подготовка за кандидатстване с проект за изграждане на площадка за компостиране на растителни и биоразградими отпадъци по ос 2 „Отпадъци“ на Оперативна програма Околна среда 2014-2020г.

Въздействието от прилагането на ОУП по отношение на отпадъците на ниво Специфични цели ще бъде положително, дългосрочно, кумулативно, вторично, пряко и непряко.

4.8. Вредни физични фактори

Географското положение на община Сопот я определя като кръстопът на шосейния и железопътния транспорт. През пространствената структура на общината преминава участък от първокласен шосеен път I-6 София–Карлово–Бургас, който е част от международния път E871. Промишлеността на Община Сопот е с моноотраслов характер:

водещо е производството на машини и оборудване. Предвидено е в Плана за ОУП изнасяне на главен път І-6 от същинската част на Сопот и Анево в южна посока, с което ще бъдат намалени въздействията от транспортният поток като генериране на шум, вибрации и прах. В заключение може да се каже, че прилагането на ОУПО по отношение на физичните фактори ще има положителен ефект и няма да доведе до създаване на значими натоварвания от шум, вибрации и лъчения.

4.9. Химикали. Въздействия от зони, регламентиращи дейности с висок рисков потенциал.

Най-голямото и структуроопределящо предприятие в Общината е “ВМЗ” ЕАД, специализирано в производството на военна и гражданска продукция. На територията на община Сопот няма предприятия(съоръжения), класифицирани с нисък или висок рисков потенциал по смисъла на гл. седма , раздел първи от ЗООС.

**5.Защитени зони и защитени територии**

На територията на Община Сопот се намират части от един национален парк, един резерват и три Защитени зони. Приблизително 36,11% (2 033,9 ха) от територията на Община Сопот попада в Национален парк „Централен Балкан“, който е с обща площ от 72 021,07 ха. Трите защитени зони част от екологичната мрежа Натура 2000 са:

- BG0000494 „Централен Балкан“ - по две директиви и обхващаща територията на Национален парк „Централен Балкан“, като заема 36,11 % от площта на Общината;

- BG0002128 „Централен Балкан – буфер” - по директивата за птиците, като заема 19,22 % от площта на Общината;

- BG0001493 „Централен Балкан – буфер” - по директивата за местообитанията са буферни към ЗЗ „Централен балкан“, като заема 31,11% от площта на Общината.

Проектът на ОУП предвижда жилищните територии да намалеят с 0,89 ха, спрямо опорния план, следствие попадането на някои жилищни имоти в смесените многофункционални зони.

Въздействието на проекта за Общ устройствен план на община Сопот върху защитените зони е анализирано в Доклада за оценка степента на въздействие, приложен към ДЕО. Докладът за оценка степента на въздействие е оценен положително. Представен е за обществен достъп по смисъла на чл. 25 от Наредбата за условията и реда за извършване на оценка за съвместимост на планове, програма, проекти и инвестиционни предложения с предмета и целите на опазване на защитените зони. В едномесечния срок за достъп в РИОСВ Пловдив не са постъпили писмени мотивирани становища от заинтересовани лица, или становища, в които да е предоставена нова информация, различна от тази в Доклада за ОС.

**6.** Резултатите от анализа и оценката на въздействието върху околната среда и човешкото здраве показват, че като цяло планът е ориентиран към осигуряване на устройствени условия за екологосъобразно развитие на общинската територия.

6.1.При оценката на потенциалните въздействия на предвидените с ОУП дейности са разгледани възможните последици (преки, непреки, комулативни, краткосрочни, средносрочни, дългосрочни, постоянни, временни, положителни, отрицателни) и е оценена степента на въздействие от реализирането на Плана. Въздействието по отношение на атмосферния въздух, водите, земите и почвите, геоложката основа, ландшафта е оценено, като незначително до положително.

6.2. Планът не води до негативни ефекти за здравето на населението, като в предвижданията за урбанистичното развитие липсват производства и други дейности, които биха представлявали заплаха за здравето на населението. Предвижданите качествени изменения в характеристиката на жилищния фонд и техническата благоустроеност (изграждане и доизграждане на съществуващата канализационна система, подмяна и реконструкция на водопроводната мрежа), екологосъобразно управление на формираните битови и други отпадъци са гаранция за повишаване стандарта на обитаване.

**7**. При анализите в екологичната оценка, като вариант е разгледана и „нулева алтернатива”, при която следва продължение на настоящите процеси и тенденции за развитие на околната среда в общината без реализиране на ОУП. Заключенията при „нулевата алтернатива” са, че при нея не се постига подобряване състоянието на околната среда и човешкото здраве. Предложеният от изготвителите на доклада вариант е алтернатива 1 - реализацията на плана, с прилагане на предложените смекчаващи мерки за предотвратяване, намаляване и възможно отстраняване на неблагоприятните въздействия от осъществяване на проекта за ОУП на община Сопот.равносилна на реализирането на ОУП.

**8.** В резултат на провеждането на консултациите и общественото обсъждане на доклада за екологичната оценка не са постъпили възражения или отрицателни становища от заинтересовани лица. Информацията и препоръките, получени от БД ИБР Пловдив, РИОСВ Пловдив и РЗИ Пловдив в хода на консултациите са взети под внимание в Доклада за ЕО и предвидените мерки. Представени са положителни становища от РЗИ Пловдив, „ВиК“ ЕООД Пловдив, БД ИБР Пловдив.

**9.** В резултат на извършената екологичната оценка на предложения Предварителен проект за Общ устройствен план на община Сопот, заключението на независимите експерти е:

В своята цялостност се очаква реализацията на Общия устройствен план на община Сопот да окаже трайно във времето, основно положително въздействие върху компонентите на околната среда и здравето на населението. Оценката на евентуалните въздействия върху компонентите на околната среда при изпълнението предвижданията на ОУП показва, че реализацията му ще е в положителна насока по отношение управление на компонентите на околната среда и човешкото здраве. Приемането на ОУП ще даде възможност за прилагане на устойчиво развитие на територията.

**и при следните мерки:**

**I.** **Мерки за предотвратяване, намаляване или възможно най-пълно отстраняване на предполагаемите необлагоприятни последствия от осъществяването на Общия устройствен план на Община Сопот:**

**А. Общи**

* Бъдещи инвестиционни предложения/планове, програми или проекти в обхвата на плана, за които се изисква провеждането на процедура по ОВОС/ЕО (по реда на глава шеста от ЗООС) и оценка на степента на въздействие с предмета и целите на опазване на защитените зони (по реда на ЗБР), да се одобряват по реда на съответния специален закон само след постановяване на съответния акт за съгласуване от РИОСВ Пловдив и при съобразяване с препоръките от извършените оценки.
* Групите планове, програми и инвестиционни предложения, произтичащи от Общият устройствен план, да бъдат съобразени спрямо:

- забраните и ограниченията при експлоатацията на санитарно-охранителните зони около водоизточниците и съоръженията за питейно-битово водоснабдяване - режимите на зоните за защита на водите, определени по чл. 119а от Закона за водите;

- изискванията за здравна защита на селищната среда.

- Спазване режимите и дейностите, определени със заповедите за обявяване и плановете за управление на защитените територии и защитените зони в границите на общината.

**Б. При прилагането на ОУП на община Сопот да се изпълняват следните мерки и условия, които да бъдат включени в Правилата за прилагане на плана:**

* Да не се допуска изработване на ПУП в устройствени зони Зз1 за инвестиционни предложения за строителство на ветрогенератори до изтичане срока на действие на Националния план за действие с енергията от ВЕИ 2011-2020г., предвид Становище по екологична оценка № 1-2/2012г. на МОСВ, с което той е съгласуван.
* Да се осигури спазването на изискването за минимално озеленяване за отделните устройствени зони.
* При изграждането и експлоатацията на нови производствени обекти, класифицирани като предприятие/съоръжение с висок или нисък рисков потенциал, да се отчита близостта им до обекти с обществено предназначение.
* Одобряването на бъдещи инвестиционни проекти в обхвата на защитените зони да става на основание проект за озеленяване, с предвидени в него само местни за района растителни видове.
* За всички бъдещи дейности, засягащи води и водни обекти да се провеждат необходимите процедури за водовземане и/или ползване на воден обект по реда на Закона за водите.
* Ремонт на амортизираните водопроводи с оглед намаляване на загубите във водопроводната мрежа.
* Завършване на частично изградените канализационни мрежи, проектиране и изграждане на нова такава. Премахване на нерегламентирани зауствания на отпадъчни води в повърхностни водни обекти.
* Да не се допуска заустване на непречистени отпадъчни води в подземните водни тела. При изграждане на нови промишлени предприятия да се изграждат и необходимите локални ПСОВ.
* В свлачищни зони външните водоснабдителни и канализационни отклонения да се изграждат при спазване изискванията за строителство в свлачищни терени.
* Нарастването на бъдещото водоползуване да бъде съобразено с предвижданията на Плана за управление на речните басейни.
* При реализирането на отделни ПУП да не се допускат дейности, нарушаващи естественото състояние и проводимостта на реките в обхвата на плана. Да не се разрешава разполагането на жилищни или стопански постройки в заливаемите ивици или използуването им за депа за земни и скални маси.
* Ограничаване риска от наводнения, при нужда чрез корекция на речни корита, изграждане на система от охранителни канали и канавки за скатовите води.
* При изграждане на брегоукрепителни съоръжения, да се прилагат екологосъобразни методи и решения, които биха нарушили в по-малка степен естествения ландшафт на бреговите ивици.
* Отнемането, съхраняването и оползотворяването на хумусния слой от почватав застрояваните терени е задължителна мярка за компенсиране в известна степен на загубата на земеделски земи. Да се определят площадки за хумусни депа в рамките на ОУП.
* Управлението на битовите и строителните отпадъци, формирани на територията на общината да се извършва съгласно изискванията на Закона за управление на отпадъците и Наредбата за управление на строителните отпадъци. Да се отредят подходящи терени за контролирано съхранение на оборски тор и депониране на сгурията от отоплителните съоръжения на твърдо гориво.
* Обектите за ВЕИ и в частност ползването на слънчевата енергия за задоволяване на част от енергийните битови и производствени нужди да става без засягане естествени местообитания и плодородни земеделски земи. Приоритетно да бъдат усвоявани покривните пространства в промишлените зони и складовите бази.
* Елементите на техническата инфраструктура да се проектират и изграждат преди реализирането на жилищни и обществени сгради в предвидените с ОУП жилищни, курортни и вилни зони. Да се предвижда приоритетно газифициране на производствените и жилищните зони.
* Да се осигури спазването на националната нормативна уредба във връзка с културно-историческото наследство (включително ратифицираните от България международни конвенции в тази сфера).

**II. Мерки за наблюдение и контрол при прилагането на Общия устройствен план на Община Сопот**

1. За всяка календарна година Общината да изготвя доклад по прилагането на плана, включително на мерките за предотвратяване, намаляване или отстраняване на екологичните щети в резултат на прилагането на плана, който да представя в РИОСВ не по-късно от 30 март на всяка следваща година.

2. Докладът по наблюдение и контрол на въздействието върху околната среда да се включва в ежегодните доклади за изпълнение на ОУП по реда на чл. 127, ал. 9 от ЗУТ.

3. Наблюдението и контролът да се извършват въз основа на следните мерки и индикатори:

|  |  |  |  |
| --- | --- | --- | --- |
| **Компоненти и фактори на**  **околната среда** | **мерки** | **Срокове**  **/период/** | **Отговорен орган** |
| **Атмосферен въздух** | Контрол на емисиите на вредни вещества в атмосферния въздух от обекти и дейности с неподвижни източници. | Съгласно утвърдени планове за мониторинг | РИОСВ,  Производствени предприятия |
| Контрол по отношение на локализацията на нови производствени зони. | Постоянно | Община |
| Контрол върху експлоатацията на пречиствателните съоръжения за улавяне или обезвреждане на вредни компоненти в газовите и вентилационни потоци, изхвърляни в атмосферния въздух. | Постоянно | РИОСВ, Производствени предприятия |
| Контрол и управление на качеството на атмосферния въздух /КАВ / с оглед поддържане на нивата на замърсителите под установените норми. | Постоянно | РИОСВ  Община |
| **Повърхностни и подземни води** | Контрол на качествата на отпадъчните води преди заустването им във водоприемника. | Постоянно | РИОСВ, БД ИБР |
| Контрол по отношение ограниченията в границите на СОЗ на водоизточници. | Постоянно | Басейнова дирекция,  РЗИ |
| Контрол върху работата на локалните пречиствателни съоръжения на промишлените предприятия и населените места. | Непрекъснато | Оператор, РИОСВ, БД ИБР- Пловдив |
| Наблюдение на локализираните места от повърхностните водни обекти с риск от наводнение. | постоянно | Община,  БД ИБР - Пловдив |
| **Биологично разнообразие** | Наблюдение и контрол по спазване на мерките за намаляване и отстраняване на отрицателните въздействия върху биологичното разнообразие и ЗТ, посочени в доклада за екологична оценка. | Постоянно | Община |
| **Ланшафт, земи и почви** | Наблюдение на промените в ландшафта и облика на урбанизираните територии. | Постоянно | Община |
| Мониторинг на плодородния почвен слой. | Постоянно | Община |
| Наблюдение на местата с най-голям  риск от ерозия и набелязване на  конкретни залесителни мероприятия | Постоянно | Община  ОД „Земеделие“  Пловдив |
| Контрол върху местата за депониране на земна и скална маса. | Постоянно | Община |
| Мониторинг и контрол на съхраняването на опасни агрохимични вещества (пестициди и др.). | Постоянно  Проектиране, експлоатация | Община  РИОСВ  Община |
| **Физични фактори, Шум** | 1. Контрол при:  1.1.Изготвяне на проекти за нови транспортни отсечки с цел отчитане на фактора „шум” и постигане на хигиенно санитарната норма.  1.2.Изготвяне на проекти на шумозащитни съоръжения около автомобилни трасета с най-интензивни транспортни потоци, около жп линиите, минаващи през и покрай жилищни зони. | Проектиране  Съгласно действуваща методика | Община,  РИОСВ |
| **Опасни химични вещества** | Осъществяване на контрол при планиране на разположението на нови предприятия и /или съоръжения | Постоянно | Община  РИОСВ |
| **Отпадъци** | Наблюдение и контрол на нерегламентирано депониране на отпадъци и съответни мерки за тяхното премахване. | Постоянно | РИОСВ  Община |
|  |  |  |
| Контрол относно дейностите, свързани въвеждане на система за разделно сметосъбиране. | През периода на реализиране на ОУП | Община |
| Контрол във връзка с дейностите с отпадъци, включени в разрешителните документи по ЗУО и тяхното актуализиране.  Наблюдение и контрол на дейностите по разделно събиране и съхраняване на битови биоразградими отпадъци.  Контрол на плановете за управление на строителни отпадъци по реда на чл. 11 от ЗУО.  Наблюдение и контрол по реда на дейностите по реда на чл.19 от ЗУО | Постоянно  Постоянно  Постоянно  Постоянно | община  РИОСВ  община  РИОСВ  община  РИОСВ  община  РИОСВ |
| **Културно-историческо наследство** | Наблюдения от археолози при строи­телство на терени, включени в Археологичната карта на България | При изкопни работи | Община  Районен исторически  музей |

При констатиране на неблагоприятни последствия върху околната среда да се предложат и предприемат своевременно мерки за възможното им отстраняване.

**Настоящото становище не отменя задълженията на Възложителя на плана по Закона за опазване на околната среда и други специални закони и подзаконови нормативни актове и не може да послужи като основание за отпадане на отговорността съгласно действуващата нормативна уредба по околна среда.**

**При промяна на плана, на Възложителя или на някое от обстоятелствата, при които е било издадено настоящето становище Възложителят/новият Възложител е длъжен да уведоми РИОСВ Пловдив в срок до 14 дни от настъпването на измененията.**

**Становището може да бъде обжалвано чрез РИОСВ Пловдив пред Министъра на околна среда и водите и/или Административен съд Пловдив в 14-дневен срок от съобщаването му на заинтересованите лица по реда на Административно процесуалния кодекс.**

**Доц. Стефан Шилев…………………. …………………2019г. Директор на РИОСВ - Пловдив**